CELEX: 32010D0293
Language: el
Date: 2010-05-20 00:00:00
Title: 2010/293/: Απόφαση της Επιτροπής, της 20ής Μαΐου 2010 , σχετικά με τη σύναψη εκτελεστικής ρύθμισης μεταξύ της Ευρωπαϊκής Επιτροπής και της κυβέρνησης των Ηνωμένων Πολιτειών της Αμερικής για δραστηριότητες συνεργασίας στον τομέα της έρευνας για την εσωτερική και την πολιτική ασφάλεια

21.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/53
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 20ής Μαΐου 2010
   σχετικά με τη σύναψη εκτελεστικής ρύθμισης μεταξύ της Ευρωπαϊκής Επιτροπής και της κυβέρνησης των Ηνωμένων Πολιτειών της Αμερικής για δραστηριότητες συνεργασίας στον τομέα της έρευνας για την εσωτερική και την πολιτική ασφάλεια
   (2010/293/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής (1), και ιδίως το άρθρο 5 στοιχείο β) δεύτερο εδάφιο,
   Εκτιμώντας τα ακόλουθα:
   
               (1)
            
            
               Η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής («η συμφωνία») εγκρίθηκε με την απόφαση 98/591/ΕΚ του Συμβουλίου (2), και τέθηκε σε ισχύ στις 14 Οκτωβρίου 1998. Είναι ανανεώσιμη για περιόδους πέντε ετών (3), και παρατάθηκε και τροποποιήθηκε στις 14 Οκτωβρίου 2008 (4).
            
         
               (2)
            
            
               Η διατλαντική συνεργασία στον τομέα της έρευνας για την εσωτερική και την πολιτική ασφάλεια είναι σκόπιμη και προς το αμοιβαίο συμφέρον.
            
         
               (3)
            
            
               Η σύγκλιση απόψεων που προέκυψε από τις διερευνητικές συζητήσεις συνεπάγεται ότι μία εκτελεστική ρύθμιση θα συνιστούσε μηχανισμό για την απλούστευση της κοινής τεχνικής και επιστημονικής δραστηριότητας.
            
         
               (4)
            
            
               Η εκτελεστική ρύθμιση για την κάλυψη των δραστηριοτήτων συνεργασίας στον διεπιστημονικό τομέα της έρευνας για την εσωτερική και την πολιτική ασφάλεια («η εκτελεστική ρύθμιση») έχει θεσπιστεί επιτυχώς μεταξύ της Επιτροπής και της κυβέρνησης των Ηνωμένων Πολιτειών της Αμερικής.
            
         
               (5)
            
            
               Η εκτελεστική ρύθμιση δεν έχει άμεσες οικονομικές επιπτώσεις. Τα κοινά σχέδια θα εξασφαλίσουν χρηματοδότηση σύμφωνα με τα προβλεπόμενα μέτρα ΕΤΑ και στήριξης των σχετικών ερευνητικών προγραμμάτων του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (5). Σύμφωνα με τη συμφωνία, η χρηματοδότηση της Ευρωπαϊκής Ένωσης θα περιορίζεται στους ευρωπαίους εταίρους.
            
         
               (6)
            
            
               Η εκτελεστική ρύθμιση πρέπει να εγκριθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική ρύθμιση μεταξύ της Ευρωπαϊκής Επιτροπής και της κυβέρνησης των Ηνωμένων Πολιτειών της Αμερικής για δραστηριότητες συνεργασίας στον τομέα της έρευνας για την εσωτερική και την πολιτική ασφάλεια εγκρίνεται.
   Το κείμενο της εκτελεστικής ρύθμισης επισυνάπτεται στην παρούσα απόφαση.
   Άρθρο 2
   Ο αρμόδιος επίτροπος για τη ΓΔ Επιχειρήσεων και Βιομηχανίας εξουσιοδοτείται να υπογράψει την εκτελεστική ρύθμιση εξ ονόματος της Επιτροπής.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 20 Μαΐου 2010.
      
         
            Για την Επιτροπή, εξ ονόματος του Προέδρου,
         
         Antonio TAJANI
         
            Αντιπρόεδρος
         
      
   
   
      (1)  ΕΕ L 284 της 22.10.1998, σ. 37.
   
      (2)  ΕΕ L 284 της 22.10.1998, σ. 35.
   
      (3)  ΕΕ L 335 της 11.11.2004, σ. 7.
   
      (4)  Με ανταλλαγή ρηματικών διακοινώσεων μεταξύ του Συμβουλίου της ΕΕ, με ημερομηνία 15 Μαΐου 2009 (αριθ. αναφ. SGS9/06298) και του Υπουργείου Εξωτερικών της κυβέρνησης των Ηνωμένων Πολιτειών, με ημερομηνία 6 Ιουλίου 2009.
   
      (5)  ΕΕ L 412 της 30.12.2006, σ. 1.
    ---documentbreak--- 
   
               21.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/54
            
         ΕΚΤΕΛΕΣΤΙΚΉ ΡΫΘΜΙΣΗ
   μεταξύ της Ευρωπαϊκής Επιτροπής και της κυβέρνησης των Ηνωμένων Πολιτειών της Αμερικής για δραστηριότητες συνεργασίας στον τομέα της έρευνας για την εσωτερική και την πολιτική ασφάλεια
   Σύμφωνα με τη συμφωνία επιστημονικής και τεχνολογικής συνεργασίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας, που υπογράφηκε στη Ουάσιγκτον στις 5 Δεκεμβρίου 1997, όπως παρατάθηκε και τροποποιήθηκε (με ανταλλαγή ρηματικών διακοινώσεων μεταξύ του Συμβουλίου της ΕΕ, με ημερομηνία 15 Μαΐου 2009 και του Υπουργείου Εξωτερικών της κυβέρνησης των Ηνωμένων Πολιτειών, με ημερομηνία 6 Ιουλίου 2009), στο εξής «η συμφωνία», θεσπίζεται εκτελεστική ρύθμιση για την κάλυψη των δραστηριοτήτων συνεργασίας στον διεπιστημονικό τομέα της έρευνας για την εσωτερική και την πολιτική ασφάλεια μεταξύ της Ευρωπαϊκής Επιτροπής και των Ηνωμένων Πολιτειών της Αμερικής (ΗΠΑ), στο εξής «οι πλευρές». Οι δραστηριότητες συνεργασίας διεξάγονται σύμφωνα με τους όρους της συμφωνίας. Σκοπός της παρούσας εκτελεστικής ρύθμισης είναι η ενθάρρυνση, η ανάπτυξη και η διευκόλυνση των εν λόγω δραστηριοτήτων μεταξύ των πλευρών, που διεξάγονται με βάση το αμοιβαίο όφελος που προκύπτει από τη γενική ισορροπία ωφελημάτων, την παροχή αμοιβαίων ευκαιριών συμμετοχής στις δραστηριότητες συνεργασίας και την ισότιμη και δίκαιη μεταχείριση. Η παρούσα εκτελεστική ρύθμιση δεν προορίζεται να δημιουργήσει υποχρεώσεις δεσμευτικού χαρακτήρα σύμφωνα με τη νομοθεσία.
   1.   Δραστηριότητες συνεργασίας
   
   Οι πλευρές μπορούν να αναλαμβάνουν και να διευκολύνουν τις δραστηριότητες συνεργασίας σε όλους τους κλάδους της επιστήμης και της τεχνολογίας που αφορούν τον τομέα της εσωτερικής και της πολιτικής ασφάλειας, σύμφωνα με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013), θεματικός τομέας 10 «Ασφάλεια» (και τα σχετικά προγράμματα παρακολούθησης), αφενός, και τις προτεραιότητες του Υπουργείου Εσωτερικής Ασφάλειας, αφετέρου.
   Οι δραστηριότητες συνεργασίας μπορούν να περιλαμβάνουν ειδικότερα τους ακόλουθους τομείς έρευνας για την εσωτερική και την πολιτική ασφάλεια:
   
               1.1.
            
            
               ασφάλεια των πολιτών (π.χ. προστασία από φυσικές και ανθρωπογενείς απειλές, πρόληψη της παραγωγής ναρκωτικών), συμπεριλαμβανομένης της διαχείρισης κρίσεων και καταστάσεων έκτακτης ανάγκης·
            
         
               1.2.
            
            
               ασφάλεια και ανθεκτικότητα των κρίσιμων υποδομών, των βασικών πόρων, της γεωργίας, των επιχειρήσεων κοινής ωφελείας, των επικοινωνιών και των χρηματοπιστωτικών υπηρεσιών·
            
         
               1.3.
            
            
               διάδραση της ασφάλειας και της κοινωνίας, συμπεριλαμβανομένης της διεπαφής ανθρώπου-τεχνολογίας, της συμπεριφοριστικής έρευνας, των θεμάτων προστασίας της ιδιωτικής ζωής, και της βιομετρικής·
            
         
               1.4.
            
            
               ασφάλεια των συνοριακών ελέγχων και της διέλευσης των συνόρων, συμπεριλαμβανομένων των χερσαίων και των παράκτιων συνόρων·
            
         
               1.5.
            
            
               βελτιστοποίηση των υφιστάμενων τεχνολογιών και της διαλειτουργικότητάς τους·
            
         
               1.6.
            
            
               ανάπτυξη των τεχνολογιών και του εξοπλισμού τελικών χρηστών για την κάλυψη των υφιστάμενων κενών και απαιτήσεων, π.χ. για την πολιτική προστασία και τους φορείς πρώτης αντίδρασης·
            
         
               1.7.
            
            
               ανάπτυξη και ανταλλαγή σχετικών απαιτήσεων, προτύπων, αξιολογήσεων ευπάθειας, αναλύσεων αλληλεξάρτησης, πιστοποιήσεων, βέλτιστων πρακτικών, οδηγιών, προγραμμάτων κατάρτισης, εκθέσεων δοκιμών, δεδομένων, λογισμικού, εξοπλισμού και προσωπικού.
            
         2.   Φύση των δραστηριοτήτων συνεργασίας
   
   
               2.1.
            
            
               Οι εν λόγω δραστηριότητες συνεργασίας μπορούν να περιλαμβάνουν, μεταξύ άλλων, τα ακόλουθα:
               
                           2.1.1.
                        
                        
                           παροχή συγκρίσιμων ευκαιριών στους φορείς από την Ευρωπαϊκή Ένωση και τις Ηνωμένες Πολιτείες της Αμερικής για συμμετοχή στους τομείς που αναφέρονται στο σημείο 1·
                        
                     
                           2.1.2.
                        
                        
                           έγκαιρη ανταλλαγή σχετικών πληροφοριών, μεταξύ άλλων, για προσεχείς προσκλήσεις αιτήσεων επιχορήγησης ή υποβολής προτάσεων, ή για ανακοινώσεις σχετικές με τις ευκαιρίες που αναφέρονται στο σημείο 2.1.1·
                        
                     
                           2.1.3.
                        
                        
                           δραστηριότητες, στο πλαίσιο των αντίστοιχων ερευνητικών κοινοτήτων των δύο πλευρών, για την προώθηση των ευκαιριών που προβλέπει η παρούσα εκτελεστική ρύθμιση, π.χ. με την τακτική παρακολούθηση των αναθεωρήσεων των προγραμμάτων των πλευρών, των προσκλήσεων για αιτήσεις επιχορήγησης και των ανακοινώσεων των οργανισμών του ευρύτερου δημόσιου τομέα των Ηνωμένων Πολιτειών, καθώς και των προσκλήσεων υποβολής προτάσεων της Ευρωπαϊκής Ένωσης·
                        
                     
                           2.1.4.
                        
                        
                           συγκρίσιμη πρόσβαση στις εργαστηριακές εγκαταστάσεις, τον εξοπλισμό και το υλικό, για τη διεξαγωγή επιστημονικών και τεχνολογικών δραστηριοτήτων που περιλαμβάνουν την έρευνα, την ανάπτυξη, τις δοκιμές, καθώς και την αξιολόγηση, την τυποποίηση και την πιστοποίηση·
                        
                     
                           2.1.5.
                        
                        
                           υποστήριξη για κοινές έρευνες, ανάπτυξη περιεχομένου και προτάσεις πρόσβασης, συμπληρωματικές επιχορηγήσεις, συμβάσεις και συμφωνίες, καθώς και χρηματοδότηση των συνεργατικών θεματικών δραστηριοτήτων για αμοιβαίο όφελος και προστιθέμενη αξία.
                        
                     
         3.   Συντονισμός
   
   
               3.1.
            
            
               Οι ΗΠΑ και η Ευρωπαϊκή Επιτροπή σκοπεύουν να συνεργαστούν στενά για να συντονίσουν τις κοινές δραστηριότητες. Συνεπώς, κάθε πλευρά πρέπει να έχει δύο αντιπροσώπους που αναλαμβάνουν το συντονισμό των δραστηριοτήτων («διευθύνουσα ομάδα»). Οι αντιπρόσωποι μπορούν να συναντώνται όποτε κρίνεται απαραίτητο, γενικά μία φορά το χρόνο. Γενικά, προβλέπεται εναλλαγή του τόπου συνεδριάσεων μεταξύ Ευρωπαϊκής Ένωσης και Ηνωμένων Πολιτειών της Αμερικής, με παροχή της οργανωτικής και της διοικητικής υποστήριξης από την πλευρά υποδοχής.
            
         
               3.2.
            
            
               Ανάλογα με τις ανάγκες, κάθε πλευρά μπορεί να ορίσει επιπλέον συμμετέχοντες στις εν λόγω συνεδριάσεις. Η προεδρία των συνεδριάσεων πρέπει να ασκείται από κοινού από τον υφυπουργό Επιστήμης και Τεχνολογίας του Υπουργείου Εσωτερικής Ασφάλειας και τον αρμόδιο διευθυντή της Ευρωπαϊκής Επιτροπής για την έρευνα στον τομέα της ασφάλειας. Η εν λόγω διευθύνουσα ομάδα δεν έχει λάβει επίσημο καθεστώς.
            
         
               3.3.
            
            
               Η διευθύνουσα ομάδα έχει ως αποστολή την εποπτεία και την ενθάρρυνση των δραστηριοτήτων συνεργασίας στο πλαίσιο της παρούσας εκτελεστικής ρύθμισης. Πρέπει να προβαίνει σε ανταλλαγή πληροφοριών σχετικά με τις πρακτικές, τους νόμους, τους κανονισμούς και τα προγράμματα που σχετίζονται με τη συνεργασία στα πλαίσια της παρούσας εκτελεστικής ρύθμισης. Πρέπει να σχεδιάζει και να καθορίζει στόχους και ευκαιρίες για κάθε επερχόμενο έτος, να προτείνει ειδικές δραστηριότητες και να επανεξετάζει δραστηριότητες και επίπεδα συμμετοχής, καθώς και παρόμοιες προσπάθειες σύμφωνα με τα προγράμματα της κάθε πλευράς στο πλαίσιο της παρούσας εκτελεστικής ρύθμισης. Πρέπει επίσης να υποβάλλει περιοδική έκθεση προόδου σχετικά με τη συνεργασία.
            
         4.   Χρηματοδότηση
   
   
               4.1.
            
            
               Οι δραστηριότητες συνεργασίας στο πλαίσιο της παρούσας εκτελεστικής ρύθμισης υπόκεινται στη διαθεσιμότητα των προβλεπόμενων πόρων και στις ισχύουσες διατάξεις και τους κανονισμούς, τις πολιτικές και τα προγράμματα της κάθε πλευράς, καθώς και στους όρους της συμφωνίας και της παρούσας εκτελεστικής ρύθμισης. Η παρούσα εκτελεστική ρύθμιση δεν δημιουργεί καμία οικονομική υποχρέωση.
            
         
               4.2.
            
            
               Κάθε πλευρά αναλαμβάνει τα έξοδα συμμετοχής της στις συνεδριάσεις της διευθύνουσας ομάδας. Ωστόσο, τα έξοδα, πλην εκείνων για ταξίδια και διαμονή, που συνδέονται άμεσα με συνεδριάσεις της διευθύνουσας ομάδας αναλαμβάνει η πλευρά υποδοχής που διοργανώνει και τη συνεδρίαση, εκτός εάν συμφωνήθηκε διαφορετικά.
            
         
               4.3.
            
            
               Κάθε πλευρά είναι αρμόδια για οποιοδήποτε λογιστικό έλεγχο των ενεργειών της υπέρ των δραστηριοτήτων συνεργασίας, συμπεριλαμβανομένων των δραστηριοτήτων οποιουδήποτε από τους συμμετέχοντές της. Οι λογιστικοί έλεγχοι της κάθε πλευράς πρέπει να είναι σύμφωνοι με τις ισχύουσες πρακτικές της.
            
         5.   Πνευματική ιδιοκτησία
   
   Ο επιμερισμός και η προστασία των δικαιωμάτων πνευματικής ιδιοκτησίας πραγματοποιούνται σύμφωνα με τις διατάξεις του παραρτήματος της συμφωνίας.
   6.   Διαβαθμισμένες πληροφορίες, εξοπλισμός και υλικό
   
   
               6.1.
            
            
               Η σήμανση, η διαχείριση και η προστασία των διαβαθμισμένων πληροφοριών που ανταλλάσσονται μεταξύ των πλευρών ή που παράγονται από αυτές, πραγματοποιούνται σύμφωνα με τη συμφωνία μεταξύ της Ευρωπαϊκής Ένωσης και της κυβέρνησης των Ηνωμένων Πολιτειών της Αμερικής σχετικά με την ασφάλεια των διαβαθμισμένων πληροφοριών, της 30ής Απριλίου 2007, και την εκτελεστική της ρύθμιση, τη ρύθμιση ασφάλειας μεταξύ του Γραφείου Ασφάλειας της Γενικής Γραμματείας του Συμβουλίου της ΕΕ (GSCSO) και της Διεύθυνσης Ασφάλειας της Ευρωπαϊκής Επιτροπής (ECSD) και του Υπουργείου Εξωτερικών των Ηνωμένων Πολιτειών της Αμερικής για την προστασία των διαβαθμισμένων πληροφοριών που ανταλλάσσονται μεταξύ της ΕΕ και των ΗΠΑ.
            
         
               6.2.
            
            
               Αμφότερες οι πλευρές ορίζουν μια Αρχή Ασφάλειας ως μοναδικό σημείο επαφής και αρμόδια αρχή για τις αναπτυξιακές διαδικασίες που διέπουν την ασφάλεια των διαβαθμισμένων πληροφοριών, οι οποίες καλύπτονται από την παρούσα εκτελεστική ρύθμιση.
            
         
               6.3.
            
            
               Οι πληροφορίες, ο εξοπλισμός και το υλικό που παρέχονται ή παράγονται σύμφωνα με την παρούσα εκτελεστική ρύθμιση περιορίζονται στη σήμανση «SECRET» στις ΗΠΑ ή «SECRET UE/EU SECRET» στην ΕΕ.
            
         7.   Μη εγκεκριμένη κοινοποίηση πληροφοριών
   
   
               7.1.
            
            
               Οι «ελεγχόμενες μη διαβαθμισμένες πληροφορίες» των ΗΠΑ και οι ευαίσθητες μη διαβαθμισμένες πληροφορίες της ΕΕ είναι πληροφορίες ή προκαταρκτικά δεδομένα ή δεδομένα που προηγούνται της λήψης αποφάσεων, κατά περίπτωση, και που δεν θεωρούνται διαβαθμισμένες πληροφορίες, στα οποία όμως εφαρμόζονται περιορισμοί πρόσβασης ή διανομής και οδηγίες διαχείρισης σύμφωνα με τις αντίστοιχες διατάξεις, τους κανονισμούς, τις πολιτικές ή τις οδηγίες των πλευρών.
            
         
               7.2.
            
            
               Κατά περίπτωση, εφόσον οι πληροφορίες παρέχονται ή παράγονται στο πλαίσιο της παρούσας εκτελεστικής ρύθμισης, πρέπει να επισημαίνεται ο ευαίσθητος χαρακτήρας τους σύμφωνα με τις αντίστοιχες διατάξεις, τους κανονισμούς, τις πολιτικές ή τις οδηγίες των πλευρών.
            
         
               7.3.
            
            
               Για τις ΗΠΑ, οι «ελεγχόμενες μη διαβαθμισμένες πληροφορίες» περιλαμβάνουν αλλά δεν περιορίζονται σε πληροφορίες με τη σήμανση «Sensitive Security Information», «For Official Use Only», «Law Enforcement Sensitive Information», «Protected Critical Infrastructure Information», «Sensitive But Unclassified (SBU)», και μπορούν να περιλαμβάνουν τις εμπιστευτικές επιχειρηματικές πληροφορίες («Business Confidential Information»). Για την Ευρωπαϊκή Επιτροπή, οι ευαίσθητες μη διαβαθμισμένες πληροφορίες είναι πληροφορίες με σήμανση που έχει εγκριθεί επίσημα από τη Διεύθυνση Ασφάλειας της Ευρωπαϊκής Επιτροπής.
            
         
               7.4.
            
            
               Οι ελεγχόμενες μη διαβαθμισμένες πληροφορίες των ΗΠΑ («Controlled Unclassified Information») και οι ευαίσθητες μη διαβαθμισμένες πληροφορίες της ΕΕ που προβλέπονται σύμφωνα με την παρούσα εκτελεστική ρύθμιση πρέπει να τηρούν τους ακόλουθους όρους:
               
                           7.4.1.
                        
                        
                           να φέρουν κατάλληλη σήμανση για τον ευαίσθητο χαρακτήρα τους,
                        
                     
                           7.4.2.
                        
                        
                           να χρησιμοποιούνται αποκλειστικά για τους σκοπούς που προβλέπονται στο πλαίσιο της παρούσας εκτελεστικής ρύθμισης, και
                        
                     
                           7.4.3.
                        
                        
                           να μην κοινοποιούνται σε τρίτα μέρη χωρίς την προηγούμενη συναίνεση της πλευράς που διαβιβάζει τις πληροφορίες ή της πηγής πληροφοριών.
                        
                     
         
               7.5.
            
            
               Οι πλευρές λαμβάνουν, σύμφωνα με τους οικείους νόμους και κανονισμούς, όλα τα απαιτούμενα μέτρα που διαθέτουν με σκοπό την προστασία όλων των μη διαβαθμισμένων πληροφοριών με περιορισμούς πρόσβασης και διανομής από μη εγκεκριμένη κοινοποίηση.
            
         
               7.6.
            
            
               Οι πλευρές μπορούν να θεσπίζουν λεπτομερείς ρυθμίσεις ασφάλειας για τη σήμανση, την αποθήκευση, τη διαχείριση και την προστασία των ελεγχόμενων μη διαβαθμισμένων πληροφοριών.
            
         8.   Επίλυση διενέξεων
   
   
               8.1.
            
            
               Οι διενέξεις που αφορούν την πνευματική ιδιοκτησία επιλύονται σύμφωνα με το παράρτημα της συμφωνίας.
            
         
               8.2.
            
            
               Με εξαίρεση τις διενέξεις που αφορούν την πνευματική ιδιοκτησία, όλα τα ζητήματα ή οι διενέξεις που προκύπτουν στο πλαίσιο της παρούσας εκτελεστικής ρύθμισης ή την αφορούν επιλύονται με αμοιβαία συμφωνία μεταξύ των πλευρών, σύμφωνα με τους όρους της συμφωνίας, συμπεριλαμβανομένου του άρθρου 12.
            
         9.   Διάρκεια
   
   Η παρούσα εκτελεστική ρύθμιση μπορεί να αρχίσει να ισχύει με την υπογραφή αμφότερων των πλευρών. Εξακολουθεί να ισχύει όσο χρονικό διάστημα ισχύει η συμφωνία ή μέχρις ότου μια πλευρά διακόψει τη συμμετοχή της στο πλαίσιο της παρούσας ρύθμισης. Εάν μια πλευρά προτίθεται να διακόψει τη συμμετοχή της στο πλαίσιο της παρούσας ρύθμισης, υποχρεούται να υποβάλει προειδοποίηση για την πρόθεσή της στην άλλη πλευρά τουλάχιστον 90 ημέρες πριν από τη συγκεκριμένη ημερομηνία. Η προστασία των διαβαθμισμένων πληροφοριών και η πρόληψη οιασδήποτε μη εγκεκριμένης κοινοποίησης πληροφοριών προβλέπεται να συνεχιστεί σύμφωνα με τους όρους της συμφωνίας και της συμφωνίας του 2007 για την ασφάλεια των διαβαθμισμένων πληροφοριών, κατά παρέκκλιση της διακοπής ή της λήξης της παρούσας εκτελεστικής ρύθμισης ή της συμφωνίας. Η παρούσα εκτελεστική ρύθμιση μπορεί να τροποποιηθεί ή να παραταθεί με γραπτή συμφωνία αμφότερων των πλευρών.
   
      [Τόπος] …, [ημερομηνία] … 2010.
      
         ΓΙΑ ΤΗΝ ΚΥΒΕΡΝΗΣΗ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ
      
      
         ΓΙΑ ΤΗΝ ΕΥΡΩΠΑΪΚΗ ΕΠΙΤΡΟΠΗ ΕΞ ΟΝΟΜΑΤΟΣ ΤΗΣ ΕΥΡΩΠΑΪΚΗΣ ΕΝΩΣΗΣ